囡囡慧欣任職車長已近一年，平時揸開9號小巴線，能駕馭任何大小車型嘅佢透露，自細就好鍾意車，讀書時坐過爸爸駕駛嘅28C，「覺得爸爸好勁好有型，好崇拜佢」，於是畢業後就喺爸爸嘅鼓勵下投身車長。
明哥則喺5年前加入新福利做車長，平時主要揸26A同102X。以前每日收工，都會同慧欣分享返工趣事，久而久之，令慧欣都對車長一行充滿興趣。後來得知慧欣想一齊加入新福利當車長，明哥欣喜若狂。喺慧欣第一次返工出車時，明哥更專誠跟車陪伴左右，為慧欣打氣。
慧欣表示，當車長後同爸爸話題也變多，幾乎全都是圍繞返工，爸爸亦會成日傳授心得，例如自己遇到邊啲較難嘅街口、彎位，回家都會提醒慧欣。有時一個早更一個夜更，兩人亦會用memo紙寫低說話溝通，互相關心。
問到父親節明哥有咩願望，見明哥一臉滿足，話囡囡請食飯已很開心，而呢個願望原來喺訪問嘅前一日經已實現；慧欣就表示，父親節有一句說話想同爸爸講︰「就係希望爸爸一直都身體健康」。
新福利喺呢度都祝願各位爸爸今日父親節健康快樂！如果各位乘客搭車時有幸遇到呢對父女檔車長，記得同佢地打聲招呼喔！